**Arkitema og NSW får vigtig 2. plads i byplankonkurrence i Norge**

**I sidste uge var der præmieoverrækkelse i Norge. Her fik Arkitema i samarbejde med den norske tegnestue NSW en flot 2. præmie med en præmiesum på 300.000 NOK. Konkurrencen omhandler en helhedsplan for ny bydel på ca. 1300 boliger og 70.000 kvm. erhverv.**

**Gystadmarka – et område i eksplosiv udvikling**

Gystadmarka-området ligger 10 min fra Gardemoen, Norges største lufthavn og 30 min. kørsel nord for Oslo. Oslo Kommune regner med at byen Jessheim, der ligger i Gystadmarka, med tiden vil vokse sig til at blive Norges femte største by. Nu har Oslo Kommune to præmieringer og tre indkøb, de kan gå videre med i deres planlægning af områdets udvikling i de næste 10-15 år. Gystadmarka skal udvikles med 300-400 boliger om året.

1. præmien gik til et mindre arkitektkontor fra Trondheim og indkøb gik til to danske tegnestuer, henholdsvis JDS og Masu Planning og til White, Norge.

Læs mere om projektet **her:**

**Gystadmarka byplan**

**Data**

Adresse: Gystadmarka, Jessheim, Oslo, Norge

Omfang: Konkurrence om helhedsplan for ny bydel, ca. 1300 boliger og 70.000 m2 erhverv

Arkitekt: Arkitema og NSW

Landskab: Arkitema og NSW

Forslaget tager udgangspunkt i Jessheims særlige kvaliteter og store udviklingspotentiale og baserer sig på en strategi som viser hvordan byen kan styrke sin sammenhængskraft og attraktion som grøn boligby. Den grønne boligby opstår ved at øge områdets landskabelige, byrumsmæssige og rekreative kvaliteter.

Strategien viser hvordan et fælleskabende netværk af fritidsområder, byrum og grøn infrastruktur kan binde byens nye og eksisterende kvarterer sammen og dermed skabe værdifulde steder i byen. En strategi som peger på tiltag der gør det sjovere, sundere, tryggere, mere legende og udfordrende at bo i bydelen. Gystadmarka struktureres med en rationel infrastruktur og en række regulære byggefelter, som gennemskæres af gennemgående grønne parkstrøg. Det grønne parkstrøg fungerer som samlende og strukturerende rum for hele bydelen og åbner for realiseringen af en ny bydel med fokus på netværk, fælleskab og bæredygtighed. Den eksisterende skovbeplantning bevares og struktureres, for at skabe rum, landskabelig kvalitet og skala til de første etaper. Skoven vil danne udgangspunkt for den rekreative kile, som på sigt vil binde området sammen.

De forskellige landskabelige karakteristika integreres i udviklingen af de enkelte områders typologier, så dele af bydelen får et skovpræg, mens andre fremstår med sø- eller eng-motiv. Landskabskaraktererne vil give de forskellige steder identitet og gøre bydelen varieret og mangfoldig.